
„Ik will di singn mit Hart un Mund!“
(all Texten sünd schreven vun Paster Peter Schuchardt, Bredstedt)

Begröten
De Freeden vun uns Herrn wees mit jem all! Amen

Vun Harten willkaamen, leeve Schwestern und Bröder. Vundag fiert wi een plattdüütsch Goddesdeenst. „Ik will di singn mit Hart un Mund“, ünner dit Woord sünd wi tosamen. So fangt een Leed vun Paul Gerhardt an. He ist een vun uns gröttste Leederdichter. Dit Jahr erinnert wi vull Dank an em: 350 Jahr is dat her, dor is he dood bleven. Sien Leven un sien Leeder, de staht in de Merrn vun uns Goddesdeenst. Un natürli Gott sien Woord, denn op dat hett Paul Gerhardt fast buut.
So laat uns singen un beden un op dat höörn, wat Gott uns seggen will.
Wi fiert uns Goddesdeenst in sien Naamen, in de Naam vun de Vadder un de Söhn un de Hillige Geist. Amen

Wi kaamt vör uns Herrgott mit Wöör ut Psalm 27: 
De Herr is mien Licht un is mien Glück.
Vör wokeen schull ik bang ween?
De Herr schuult mien Leven.
Vör wokeen schull ik mi förchten?
Wenn böse Minschen neeg an mi rankaamt.
un mien Leven toschann bringen wöllt,
denn kaamt se to Fall un warrd sülm toschann.
Ok wenn een Heer vun Suldaten rund üm mi steiht,
ik bün nich bang.
Ok wenn een Krieg losbrickt,
ik bün vull Vertruun.
Een Beed heff ik an den Herrn,
keen anner Wunsch is in mi:
Ik much geern in den Herrn sien Huus ween
alle Daag vun mien Leven.
Ik much geern sehn, wo herrli de Herr is
un mi dat binnen in sien Tempel ankieken.
Denn he bewahrt mi in sien Huus
an de Dag, an de mi Leeges droht.
He gifft mi Schutz ünner dat Dack vun sien Telt.
He heevt mi hooch op een seeker Fels.
Dorüm: Vertruu op den Herrn,
wees stark un heff Mood.
Vertruu op den Herrn!

(Ps 27 in Utwahl, översett vun Peter Schuchardt) 

Gebeed
Leeve Herr un Vadder,
wi seggt di Dank för de Musik.
Du beschenkst du so riek mit de Leeder un Melodien.
Wi singt vör Freud, 
un wi findt Troost in männicheen Leed.
Laat de Leeder, de wi vundag singt,
dien Woord uns neeger bringen.
Segen uns un düssen Gottesdeenst.
Dat biddt wi di dörch Jesus Christus, dienen Söhn.
He leevt un regeert mit di un de Hillige Geist vun Ewigkeit to Ewigkeit.
Amen
Predigt
De Gnaad vun unsen Herrn Jesus Christus und de Leevde, de Gott uns schenken deit, un de Gemeenschaft vun de Hillige Geist wees mit jem all! Amen

Leeve Schwestern un Bröder,
wokeen vun jem mach geern singen? Heevt  doch mal de Hannen hooch! Fein. Sünd hier sogor Lüüd, de in een Chor singen doot? Schöön! Un wokeen vun jem seggt: Ik kann gar nich singen, ik brumm blots so`n beten vör mi hen? Wiest mi doch hier ok noch mal de Hannen. Veelen Dank, dat jem so ehrli sünd. Ik kann jem seggen: Dat stimmt gar nich. Denn dat gifft, so seggt de Wetenschaap, blots 1, villicht 2 Prozent vun de Minschen, de würkli nich singen köönt. Un ik kann jem seggen: dor höört jem nich to. Dat kann ween, jem seggt: Also, Herr/Fruu Paster, ik heff lang nich mehr sungen, un ik do dat eegentli blots bi`t Huus ünner de Dusch, wenn ik heel alleen bün. Dat mag ja ween. Aver jede Chorleiter warrd di seggen, un ik segg jem dat ok: Du bruukst blots een Saak, un denn kannst du singen. Weeten jem, wat dat is? Dat is VERTRUUN.  Vertruun, dat dat klingen deit, good klingen deit. Du bruukst dat Vertruun, dat dor keen kümmt, de seggt: Laat dat man leever nah. Süh, un mit dit Vertruun geiht dat. Wi leevt ja in een Tied, wat de Minschen ünner een so een gruulige Perfektionsdruck setten deit. Du muttst so klingen as Enrico Caruso oder Helene Fischer. Aver dat geiht natürli nich, un dat is ok gor nich nödi. Nä, Gott hett di dien eegen Stimm geven, un he töövt dorop, dat he de höörn deit, wenn du singst. 
Vertruun, leeve Schwestern un Bröder, bruukst du nich blots bi`t Singen. Dat bruukst du för dien heele Leven. Denn uns Leven is op Vertruun opbuut. Wi köönt mit uns Auto un Farrad blots vun de een Oort nah de anner fahren, wieldat wi dorop vertruut: De annern Autofahrers, de warrd sik an de Verkehrsregeln holen. Een Minsch warrd een Fründ för di, wenn du markst: Ik kann di vertruun. Süh, un uns Herrgott schenkt uns dat Vertruun, de Glooben, dat düsse Welt op en goode Weg is, dat he an´t End allens good maken warrd.
Een Mann, de heel un deel vun düsse Gottvertruun dörchdrungen weer, dat weer Paul Gerhardt. He is een vun uns gröttste Leederdichter. Dit Jahr fiert wi sien 350. Dodesdag. He hett so wunnerbaare Leeder schreeven as dat, wat wi jüst sungen hebbt: „Ik will di singn mit Hart un Mund“. Paul Gerhardt hett op hoochdüütsch schreeven, man ok in`t Översetten op platt warrst du de deepe Freud un de Lust an`t Leven wies. „Du Gott, büst de Gnadenborn, du segenst mit jede Dag. Ik heff nix op düsse Welt, wat nich vun di kummt, wat du mi nich geven hest. Worum also schall ik truuri ween? Du, Gott, büst doch jümmerto an mien Sied.“ De Melodie bi een Leed, de is ok wichdi. De hett Johann Crüger schreven. Crüger un Gerhardt, dat weer een wunnerbaare Paar, de passten so good tosamen as John Lennon un Paul McCartney un Björn un Benny vun ABBA. Gerhardt hett de Text schreven, un Crüger hett een feine, eenfache Melodie dorto maakt. So is dor een Leed vull mit Levensfreud ruutkaamen. 
Aver dat, leve Schwestern un Bröder, is eegentli wunnerli. Denn, de een un anner vun jem weet dat, Paul Gerhardt hett in een gruulige Tied leevt. Dat weer de Tied vun de 30-jährige Krieg, 1618 bit 1648. Wi denkt ja oftins, so leeg as nu gung dat de Minschen noch nie nich. Dor kann ik di seggen: Dat is leider nich wahr. Denn düsse 30 Jahr Krieg hebbt veele Deele vun Düütschland to een Wööst maakt. Dood, Truuer, Bangnis, Hunger, Süchen. Dat hett de Minschen präägt. Un nu schrifft Paul Gerhardt so een wunnerbaare Leed, vull mit Toversicht, mit Dank, mit Levensmood. Worüm kann he dat? 
De Antwoord is eenfach: Paul Gerhardt is vull Vertruun op Gott, uns himmlische Vader. He hett sien Leven op sien Woord buut, un sien Woord driggt uns as een Fels, seggt Jesus. Dor kann ok een dulle Levensstorm bruusen – Paul Gerhardt steiht fast. He hett ok een klaare Blick op de Welt. Un he süht, wat Minschen för Tüünkraam un Gewalt doon köönt. Aver he weet: Dat is nich allens. Över de minschliche Kuddelmuddel, dor steiht doch Gott sien groote Leevde un Gnaad. Un de kriggt jümmer wedder de Babenhand. De kriggt dat torecht, dat dat Licht liekers in uns Harten schient. Dat Licht vun Gott sien Gnaad, vun Höpen un Leevde. Dat Licht vun Ostern. Wenn du düsse Licht sühst un in dien Hart hest, denn weetst du: Ja, wi Minschen sünd oftins gruuli een to de anner. Aver Gott sien Leevde is grötter. Düsse Leevde kann allens överwinnen, seggt de Hillige Augustinus, sogar dat, wo wi meenen doot: dat is to schlimm, to gruuli, to schreckli. Nä, Gott sien Leevde kennt keen Grenz, un dorum warrd se an`t End siegen, ok över dat Düüster, ok över dat Bööse. Noch is dat Leege dull togang. Aver in all dat Leege beschenkt uns Gott doch liekers so riekli. He leet de Sünn opgahn, he schenkt uns to Eten, een Tohuus, Minschen, de dat good mit uns meent. He schenkt uns sien Leevde.
Un Paul Gerhardt hett ok noch een Raat för uns: Schmiet doch alles dat, wat an Kummer un Bangnis in den Hart sitt, op Gott. Dor is se good ophaben. Un denn is dien Hart nämli frie för Gott sien Woord, sien Licht un Leevde. Denn buust du dien Leven op fasten Grund, as op Fels, as Jesus dat in sien Glieknis seggt. Denn kann keen Levensstorm dien Levenshuus entweibreken. Paul Gerhardt hett jümmer wedder so een Levensstorm sülm beleevt. 1607 is he to Welt kamen. Sien Öllern sünd storben, as he 12 un 14 Jahr old weer. He hett de Krieg, de Pest, Hunger un Bangnis kennt. He is Paster worrn, eerst in Gräfenhainichen, denn in Berlin. He hett heiradet un fief Kinner kreegen – veer dorvun sünd vör em storben, ok vun sien Fruu Anna Maria muss he veel to fröh Afscheed nehmen, se worr blots 43 Jahr old. He weer een goode Seelsorger, harr aapene Ohrn för dat, wat de Minschen Kummer maakt hett. In allens dat hett he fast op Gott vertruut. Gott weer em sien Toflucht, sien Hölp, sien Troost. Dor weer he vun Harten dankbar för. Un Gott hett em de groote Gaav schenkt: He kunn Leeder un Gedichte schrieven. Un mit düsse Leeder wull Gerhardt de Minschen tröösten un ehr opbuuen.  Dichterslüüd geev un gifft dat veele, leeve Schwestern un Bröder. Man, Paul Gerhardt kunn mit sien Wöör rin in dat Hart vun de Minschen. He kunn ehr Harten beröhren un tröösten, dormals un vundag ok noch. Denn he schenkt de Minschen mit sien Leeder een anner, een niee Blick op de Welt un op dat Leven. Denn he wiest ehr jümmer wedder op Gott sien Doon hen. Düsse Blick süht all dat minschliche Kuddelmuddel, man he kiekt wieder un wiest: Gott is doch ok dor, he steiht över allens dat un buut al an sien Riek merrnmang uns. Un ik, ik höör dor mit to.  Dat is so: Paul Gerhardt seggt in sien Leeder oftins „ik“. Dat weer heel wat Nies in sien Tied. Vörher sung de Gemeende, vun „wi“ un „uns“. Aver nu bün ik sülm meent. Ik stah vör Gott mit mien Gebeed, mit mien Leed. Denn ik bün doch Gott sien Kind, un he is mien leeve Vadder. Dor dörfst du op vertruun, seggt Paul Gerhardt. Un denn, nah dien Leven hier op de Eerd, dor hett Gott noch een groote Schatz för di, dat himmlisch Leven. Dat is keen Vertrösten, keen „Nu stell di man nich so an“. Nä, dat is echte Troost. Un dorum findst du in Paul Gerhardt sien Leeder an`n Schluss jümmers Strophen, wo dat üm Gott sien himmlisch Riek geiht. Un dat maalt Gerhardt mit herrliche Biller ut. He vertellt vun Gott sien Gaarn, in de wi denn as een Bloom blöhen warrd. Dat erinnert an de Kinnerglooben, de wi fröher harrn. Un dat is so, düsse Glooben hett Paul Gerhardt mitnahmen op de Weg dörch sien Leven. Aver sien Glooben maakt em nich lütt, nä, düsse Glooben maakt sien Vertruun to Gott groot.  Matthias Claudius, ok een vun uns grooten Leederdichter, de warrd dat 100 Jahr later ok so maken. 
Dorüm meen ik ok: Kinnerglooben, dat is verkehrt. Nä, ik nööm dat de Hartensglooben. Süh, un dorüm speelt dat Hart ok so een groote Rull in Paul Gerhardt sien Leeder, denk an „Gah ruut, mien Hart“, denk an„Quäält sik dien Hart mit Sorgen“ (de Översetten vun „Befiehl du deine Wege und was dein Herze kränkt“). Denn he weet: Dor, in´t Hart, will Gott mit sien Woord rin. Un dor, in uns Hart, dor leevt denn ok de Glooben, dor sitt dat Vertruun, dor wasst de Toversicht. Dorüm fangt uns Leed ok so an: „Ik will di singn mit Hart un Mund!“ Ik wünsch jem Oogen, de Gott sien Leevde sehn, Ohren, de sien Woord höörn köönt un een Hart, wat aapen is för düsse Vertruun. Gott sien Leevde starker is as allens, wat uns dat Leven schwaar maakt. In düsse deepe Vertruun op uns Herrgott is Paul Gerhardt 1676 storben. He wuss: Wi hebbt een Gott, de an uns Sied is. 
Wenn wi uns dat to Harten nehmt, denn köönt ok wi vull Vertruun uns Weg gahn. Paul Gerhardt kunn dat. Ik meen: Dat is eenfach schöön, dat sien Leeder ok in unse Tied Freud un Vertruun un Toversicht utstrahlen doot. Dor wünsch ik jem heel veel vun - un veel Freud bi`t singen mit Hart un Mund!
Amen

Un Gott sien Freeden, de hööger is as allens, wat Minschen sik utdenken köönt, de hool jemme Harten, Sinne un Gedanken fast bi Jesus Christus, unsen Herrn. Amen


Dank- un Fürbiddgebeed
Leeve Herr un Gott,
wi seggt di Dank. 
Du schenkst un Musik un Melodien.
Laat uns dor jümmer wedder an denken, 
wat för een Wunner all düsse Klänge sünd.
Du büst de Born vun all Melodien un Leeder.
Schenk uns aapene Ohrn un Harten, 
dat wi dien Leed höört.

Du schenkst uns Minschen as Paul Gerhardt.
He hett mit sien Leeder so veele Minschen trööstet un opbuut.
Segen du ok vundag dat Doon vun de Musikers un Dichter,
all de Mannslüüd un Fruuns,
de ehr Hart un Kopp vull Melodien un Wöör is.
Dat se Leeder schrifft, de dat Hart anröhrt,
Leeder, de vun dien Leevde vertellen doot. 

Segen du uns Gemeende un dien Kark.
Laat uns Leeder singen, de di de Ehr geven doot.

Wi biddt di för uns Kinner, uns junge Lüüd, uns Kunfermanden:
Segen du ehr all.
Laat ehr Leeder singen, de fröhli sünd un 
de vun Toversicht un een goode Tokunft klingt.

Wi biddt di för all de,
de keen Weg mehr süht för sik.
De stumm worrn sünd ünner de Last un de Kummer vun ehr Leven.
Schenk du ehr een Leed, dat Licht un Troost un Kraft in ehr Hart bringt.

Wi biddt di för uns Welt.
oftins verleert wi de Mood
un setten uns in för een bettere Welt.
Denn schenk du uns een Leed,
wat vun dien Freeden för de Welt vertellt.

Wi denkt an NN, de storben is. 
Wi dankt di för allens, wat se/he för uns weer. 
Nimm ehr/em op in dien ewig Riek. 
Trööst all, de üm ehr/em truuern doot. 
 
Wi dankt di för NN, 
de döfft worrn is. 
Wees bi ehr/em un ehr/ sien Öllern un Paten mit dien goode Segen. 
 
Wi dankt di, dat du de Weeg vun NN un NN tosamenföhrt  
un ehr Ehe segent hest. 
Schenk ehr wunnerbaare Tieden miteenanner, 
un bewahr ehr, wenn Kummer un Sorg nah ehr Harten griepen doot. 

Nu warrd wi still un seggt di, 
wat wi noch op uns Harten hebbt: STILLE
Wi dankt di, leeve Vadder.
Du höörst uns.
Wi vertruut di uns Leven an,
düsse Dag un alle Daag, de du uns schenken warrst
Amen

Lesungen för de Goddesdeenst 
 
De Lesung ut de Breefe  steiht in Paulus sien Breef an de Kolosser, Kapitel 3, de Versen 16 un 17: 
16. Laat Christus sien Woord riekli mang jem wahnen! 
Lehrt un vermahnt een den anner vull Weisheit! 
Singt Gott Loff un Dank mit Psalmen, mit Loffleeder, 
mit Hymnen un geistliche Leeder.
Singt mit een Hart vull Dank! 
17. Un allens, wat jem doot in Woord un Wark, 
dat doot in den Herrn Jesus sien`n Naam,
 un dankt Gott, den Vadder, dörch em!
(överdragen vun Paster Peter Schuchardt, Bredstedt) 
 
De Lesung ut de Evangelien steiht bi Matthäus in`t 7. Kapitel, de Versen 24 bit 27: 
Jesus seggt:  
De mien Wöör höörn un dor sien Leven nah utrichten deit, de is as een klooke Minsch. De harr sien Huus op Fels buut. As de Regen vun Himmel pladdern dä un dat Water in`n Fluss över dat Ufer keem un de Stormwind puusten dä, dor stunn sien Huus fast. Denn dat weer op Fels buut.
De aver mien Wöör höörn un dor sien Leven nich nah utrichten deit, de is as een dumme Minsch. De harr sien Huus op Sand buut. As de Regen vun Himmel pladdern dä, un dat Water in`n Fluss över dat Ufer keem un de Stormwind puusten dä, dor bleev sien Huus nich stahn. Dat full in sik tosamen.
(Mt 7, 24-27, översett vun Paster Peter Schuchardt, Bredstedt) 

De Glooben 
Ik glööv an Gott, den Vadder. 
He alleen is allmächdig. 
He hett Himmel un Eerd ut nix warrn laten.  
Ik glööv an Jesus Christus,  
Gott sienen eenzigen Söhn, unsen Herrn. 
He is Minsch worrn dörch den Hilligen Geist vun de Jungfruu Maria, 
hett leeden un is an`t Krüüz slaan ünner Pontius Pilatus, 
is storben un to Graff bröcht, dalfahrt nah dat Dodenriek. 
He is den drüdden Dag operstahn vun de Doden 
un is opfahrt nah`n Himmel.  
Dor sitt he an de rechde Sied vun Gott, den allmächdigen Vadder. 
Vun dor warrd he wedderkamen un Gericht holen 
över de Lebendigen un över de Doden. 
Ik glööv an den Hilligen Geist 
een hillige christliche Kark,  
de Gemeende vun de Hilligen. 
Ik glööv, dat de Sünden vergeven warrd 
dat de Doden operweckt warrd  
un dat ewig Leven geven warrd. Amen 
 
Dat Vadderunser 
Unse Vadder in Himmel,  
latt hilligt warrn dien Namen.  
Laat kamen dien Riek.  
Laat warrn dienen Willen, 
 so as in Himmel, so ok op de Eerd.  
Uns dääglich Broot giff uns vundaag.  
Un vergiff uns unse Schuld,  
as wi de vergeben doot,  
de an uns schüllig sünd.  
Un laat uns nich versöcht warrn.  
Maak du uns los und frie vun dat Böse. 
Denn dien is dat Riek un de Kraft  
un de Herrlichkeit in Ewigkeit.  
Amen. 

De Segen
De Herr segen di un hool sien Hannen över di.
De Herr seh di fründlich an un wees di gnädig.
De Herr laat sien Oogen in Leevde op di rohn un geev di Freeden.
Amen


 
Leeder (dor staht nich mehr Leeder op dat Leedblatt!)
1. Leed „Laat uns Gott löben“ (Singwies: Lobe den Herren EG 317) 
1. Laat uns Gott löben, den Herren, de hillig un prächdig. Laat uns em löben; alleen disse Herr is allmächdig. Kaam all tohoop, geevt Loff un Dank frien Loop, löövt em mit Freuden dagdääglich! 

2. Laat uns Gott löben, em höört ganz alleen dat Regeeren. Laat uns em löben, sien Hand kann alleen uns recht föhren. He höölt uns wiss, Weg un Steg he alleen is. Köönt wi nich veelmals dat spören? 

3. Laat uns Gott löben, Gesundheit un Kraft hett he geben. Laat uns em löben, nah sien Willen leben un streben. In woveel Noot  hett nich de gnädige Gott alltieds behöödt uns dat Leben! 
 
2. Leed Gott geev uns Aten (Singwies: Gott gab uns Atem EG 432) 
1. Gott geev uns Aten, so köönt wi leven, 
he geev uns Oogen, dat wi uns sehn. 
Gott hett uns düsse Eerd öwergeven,  
hier schöllt wi leven, dörft wi ween. 
Gott hett uns düsse Eerd öwergeven,  
hier schöllt wi leven, dörft wi ween. 
 
2. Gott geev uns Ohren, so köönt wi hören, 
he geev uns Wöör, dat wi uns verstaht. 
Gott will, dat wi sien Eerd nich verheeren,  
to schöön hett he de Welt doch maakt. 
Gott will, dat wi sien Eerd nich verheeren,  
to schöön hett he de Welt doch maakt. 
 
3. Gott geev uns Hannen, wat antopacken, 
he geev uns Fööt, üm seeker to stahn. 
Gott will mit uns de Eerd heel nie maken: 
So köönt wi nie in`t Leven gahn. 
Gott will mit uns de Eerd heel nie maken: 
So köönt wi nie in`t Leven gahn. 
 
3. Leed (Singwies: Himmel, Erde, Luft und Meer, EG 504) 
1. Vagels hooch vun Heben singt; höör mal to, wo schöön dat klingt! Wees nich truurig, Seel, un glööv: Gott, de Vader, hett di leev. 
 
2. All de lütten Bloom op’t Feld still vun Gott sien Leevd vertellt. De so wunnerbor se kleedt, weet ok vun dien Sorg Bescheed. 
 
3. Jeedeen schönen gülden Steern will mit hellen Schien di lehrn: Ween in düüster Nachten nich: Gott is ja dien Troost un Licht. 
 
4. Minschenkind, nu hööp un glööv: sing vun Gott sien Vadderleev. Bring dien Hart un Seele em hen; Gott sien Leev hett ja keen Enn! 
 
4. Leed Dank di (Singwies: Danke EG 334, översett vun Peter Schuchardt) 
1. Dank di, för düsse goode Morgen, 
dank di, för jede niee Dag, 
dank di, dat ik nu all mien Sorgen 
op di smieten mag. 
 
2. Dank di för all mien gooden Frünnen, 
dank di för jede Mann un Fruu, 
dank di, dat ik ok all mien Fienden 
geern vergeeven do. 
 
3. Dank di för miene Arbeidsstelle, 
dank di för jede lütte Glück, 
dank di för allens Frohe, Helle 
un för de Musik. 
 
4. Dank di ok för de truuri Dagen, 
dank di för diene leeve Stimm, 
dank di, dien Hand, de will mi wahren, 
wo jümmers ik bün. 
 
5. Dank di, dien Woord will Leven bringen, 
dank di, du schenkst dien Geist dorto, 
dank di, denn dien so groote Levde  
maakt uns Minschen froh. 
 
6. Dank di, dien Leevde kennt keen Schranken, 
dank di, ik glööv ganz fast doran, 
dank di, o Herr ik will di danken,  
dat ik danken kann. 
 
5. Leed Sünnlachen Morgen (Singwies: Morgenlicht leuchtet EG 455) 
1.  Sünnlachen morgen, Licht vun den Heben, 
Licht ut dat Düüster is för uns boorn: 
Dank för dat Wunner, Dank för dat Leven, 
Dank för de Aten, dank för den Dag! 
 
2. Weelstraken Regen, Water to`t Leven, 
fallt op de Eerd dal, Blomen blöht op: 
Dank för dat Leven, Dank för den Segen, 
Dank för de Wulken, dankf ör de Wind! 
 
3.Hellblinken Lichtstrahl wiest uns de Leevde, 
schenkt uns dat Leven jeedeen Dag nie: 
Dank di, Gott-Vadder, Dank allerwegen, 
Dank för dat Lachen, Dank för dat Licht. 

6. All mien Tied steiht doch in dien Hannen (nah „Meine Zeit steht in deinen Händen“ von Peter Strauch, översett vun Peter Schuchardt 2023)

Refrain: All mien Tied steiht doch in dien Hannen
Nu kann ik ruhi warrn, ruhi warrn in di.
Du lettst mi seeker ween, du kannst allens ännern.
Giff mi een faste Hart, maak dat fast in di.

Allens quäält mi, allens warrd to veel,
un ik fraag vull Bang, wat schall nu warrn?
Gott, du weetst dat, un du steihst to mi,
Vader, du warrst bi mi ween.

Refrain: All mien Tied steiht doch in dien Hannen
Nu kann ik ruhi warrn, ruhi warrn in di.
Du lettst mi seeker ween, du kannst allens ännern.
Giff mi een faste Hart, maak dat fast in di.

Stünn un Daage, allens is so vull,
ik loop vun Termin hen to Termin
ik mutt Roh hebben, hölp du mi dorbi,
sunst is mien Leven ohn een Sinn.

Refrain: All mien Tied steiht doch in dien Hannen
Nu kann ik ruhi warrn, ruhi warrn in di.
Du lettst mi seeker ween, du kannst allens ännern.
Giff mi een faste Hart, maak dat fast in di.

Ik warrd öller, un ik kiek torüch,
so veel vun mien Tied is al vörbi.
Vader, hölp mi, dat ik klööker warrd:
goode Tied, de roht in di.

Refrain: All mien Tied steiht doch in dien Hannen
Nu kann ik ruhi warrn, ruhi warrn in di.
Du lettst mi seeker ween, du kannst allens ännern.
Giff mi een faste Hart, maak dat fast in di.

 



